DA Den Europæiske Unions Tidende CE 78/401

(2004/C 78 E/0423)

SKRIFTLIG FORESPØRGSEL E-2212/03

af Piia-Noora Kauppi (PPE-DE) til Kommissionen

(2. juli 2003)

Om: Bedre muligheder for, at EU-borgerne kan påvirke og deltage ved hjælp af interaktiv informationsteknologi

Den græske regering har under sit formandskab med held arbejdet for et interaktivt netværksdemokrati ved hjælp af initiativer til netafstemning (eVote). Gennem netafstemninger har 170 000 borgere givet udtryk for deres mening om, hvordan EU efter deres mening burde udvikle sig. Hvad der har været særligt positivt ved initiativet om netafstemning er, at Grækenland som formandsland inddrager borgernes reaktioner i sit daglige dagarbejde. Borgernes synspunkter og forslag indgår i direkte og umiddelbart i møderne, forhandlingerne og konklusionerne på EU-niveau.

Det ville være en skam, dersom initiativet om netafstemning ikke i en eller anden form kunne videreføres i de kommende år. Derfor bedes Kommissionen besvare følgende:

Har den overvejet, hvordan man ved hjælp af eVote-initiativet fortsat kan indhente borgernes synspunkter om EU-spørgsmål, og således at EU-borgernes ønsker og forslag kan nå direkte frem til beslutningstagerne?

Svar afgivet på Kommissionens vegne af Erkki Liikanen

(1. august 2003)

Det græske formandskabs eVote-initiativ er et led i en fælles bestræbelse på at udnytte de nye kommunikationsteknologier til bunds for at inddrage borgerne i udformningen af EU-beslutninger, der har betydning for dem. Kommissionen har arbejdet med på den form for inddragelse, f.eks. ved hjælp af »Kom til orde i Europa« (1), som er europæiske borgeres indgangsportal til høringer, debatter og andre redskaber for deltagelse i beslutningsprocessen, som f.eks. Borgernes Vejviserservice. Portalen er udviklet som led i initiativet til interaktiv politikudformning (det såkaldte IPM-initiativ). Den blev lanceret den 16. januar 2003 i forlængelse af hvidbogen om nye styreformer (2) som en del af initiativet »eKommis-sionen«. Endelig er den et led i gennemførelsen af Kommissionens »Generelle principper og minimumsstandarder for høring af interesserede parter« (3).

Fra denne indgangsportal kan borgerne:

— deltage i alle Kommissionens åbne høringer (herunder online-høringer)

— deltage i online-debatter om EU, diskutere sager direkte med EU-ledere og udveksle synspunkter (chatte) med andre borgere, der er interesseret i samme emne

— kontakte en ekspert, der kan rådgive om alle aspekter af EU-borgeres rettigheder. Disse ekspertnetværk kan også indirekte levere feedback til Kommissionen om borgernes erfaringer.

Parlamentet har medvirket til at fremme IPM-initiativet (f.eks. under Euro Info Centre-nettets generalkonference i 2002 og under Det Europæiske Økonomiske og Sociale Udvalgs konference med titlen Open Dialogue i november 2002).

På det flersprogede websted Futurum (4) kan borgene finde en række diskussionsfora om Den Europæiske Unions fremtid.

Kommissionen har også engageret sig i at støtte bedste praksis på området e-demokrati. I 2003 har den tilrettelagt eEurope Awards inden for digital forvaltning. Som repræsentanter for bedste praksis blandt offentlige forvaltninger er der udvalgt 65 ansøgninger, herunder flere der vedrører »e-demokrati«, inklusive elektronisk afstemning. De udstilles i forbindelse med EU's ministerkonference om digital forvaltning den 7.-8 juli 2003 i Italien.

(1) http://europa.eu.int/yourvoice/index_da.htm.

(2) EFT C 287 af 12.10.2001.

(3) KOM(2002) 704 endelig udg.

(4) http://europa.eu.int/futurum/index_en.htm.